The Sims (oyun seriyası)
The Sims — Oyun dizayneri Uill Rayt tərəfindən Maxis və The Sims Studio studiyalarında hazırlanan və Electronic Arts tərəfindən nəşr olunan həyat simulyatoru janrında videooyun. 2016-cı ilə qədər dünyada 200 milyondan çox nüsxəsi satılmış oyun seriyası tarixin ən uğurlu və ən çox satılan oyun seriyasından biridir. Sims seriyası oyunları qeyri-xətti davam edir və heç bir xüsusi hədəf yoxdur. Oyunçular, virtual personajlar olan — simləri yaradır, onları evə yerləşdirir, əhval-ruhiyyəsini nəzarətdə saxlayır, ehtiyaclarını təmin etməyə və istəklərini yerinə yetirməyə kömək edir. Oyunçular simləri mövcud evlərdə və ya sıfırdan inşa edilmiş evlərdə yerləşdirə bilər. Seriyadaki hər bir yeni oyun paketləri personajların yaşaması üçün yeni xüsusiyyətlər və əşyalar əlavə edərək oyunçuların imkanlarını genişləndirir.